
P R A V I L N I K
o pedagoškim mjerama

(1) Ovim Pravilnikom utvrđuju se vrste pedagoških mjera i regulira se način njihove primjene u odgoju i obrazovanju učenika.
  
Članak 2.
(Svrha pedagoških mjera)

(1) Pedagoške mjere u smislu ovoga Pravilnika, čine skup pedagoških metoda i drugih oblika pedagoških postupaka kojima se učenici potiču na što bolje vladanje, učenje i drugi rad te na ostvarivanje zadataka odgoja i obrazovanja, kao i radi sprječavanja i otklanjanja negativnih pojava kod učenika. Primjena pedagoških mjera provodi se sustavno i organizirano.

(1) U cilju poticanja učenika na aktivno sudjelovanje u ostvarivanju odgojno-obrazovnih zadataka škole, pedagoške mjere se provode osobito:
-	 tijekom izvođenja nastave, izvannastavnih aktivnosti i ostalog odgojno-obrazovnog rada škole,
-	u izvršavanju preuzetih dužnosti učenika,
-	u svakodnevnim postupcima nastavnika i drugih djelatnika škole prilikom razvijanja socijalno-moralnih i radnih osobina učenika kao što su: odnos učenika prema drugim učenicima i djelatnicima u školi i izvan nje, odnos prema imovini, marljivost, urednost, disciplina i sl.

Članak 4.
(Individualizirani pristup)

(1) Kod primjene pedagoških mjera vodi se računa o individualnim osobinama učenika, obiteljskim prilikama i sredini u kojoj učenik živi.

Članak 5.
(Kontinuirano praćenje učenika)

(1) Da bi kontinuirano pratili razvoj i uspjeh učenika u vladanju i radu uopće, nastavnici evidentiraju aktivnosti učenika. Konzultiraju se međusobno i s roditeljima, školskim pedagogom, psihologom, liječnikom i socijalnom službom radi upoznavanja osobina i mogućnosti učenika te uklanjanja uzroka koji sprječavaju ili otežavaju njihov pravilan razvoj.
(2) Stručna služba surađuje sa savjetovalištem i zdravstvenom službom, Centrom za socijalnu skrb i Pedagoškim zavodom.
(3) Ako se utvrdi da u školi ima učenika s većim poteškoćama u razvoju, škola je u okviru svojih mogućnosti dužna primijeniti pedagoške mjere s razrađenim tretmanom za svakog učenika. 

Članak 6.
(Aktivno sudjelovanje)

(1) Razredna zajednica učenika organizira praćenje i pomaganje svakom učeniku u nastavi i ostalim aktivnostima, vrednuje ostvarene rezultate, poduzima mjere za što uspješnije rezultate odjela te svakog učenika pojedinačno.

Članak 7.
(Primjena pedagoških mjera)

(1) Pedagoške mjere se primjenjuju prema ukazanoj potrebi, radi učinkovitosti njihova utjecaja neposredno nakon utvrđenog stanja i to prema ovom Pravilniku.


II. VRSTE PEDAGOŠKIH MJERA I NJIHOVA PRIMJENA
Članak 8.
(Podjela pedagoških mjera)

(1) Pedagoške mjere  dijele se na:
a) pedagoške mjere poticanja kojima se njeguju i razvijaju pozitivne strane učenikove ličnosti i koje motiviraju učenika da ustraje u pozitivnom radu i vladanju.
b) pedagoške mjere koje za cilj imaju sprečavanje učeničkih negativnih voljno-emocionalnih osobina. 
c) pedagoško-disciplinske mjere kojima se ispravljaju negativni postupci učenika.

Članak 9.
(Pedagoške mjere poticanja)

(1) Pedagoške mjere poticanja primjenjuju se u svim oblicima odgojno – obrazovnog rada u školi, izražene usmeno i pismeno.
(2) Pedagoške mjere poticanja koje motiviraju učenike na ustrajnost u pozitivnom radu i vladanju jesu:
· pohvala
· nagrada
(3) Pohvale i nagrade se mogu dodjeljivati i skupini učenika, učenicima jednog odjela, učeničkim klubovima ili sekcijama. 

Članak 10.
(Uvjeti za izricanje poticajnih pedagoških mjera)

(1) U školi se izriču pohvale i dodjeljuju nagrade:
· za postignut odličan uspjeh  u učenju i vladanju,
· za postignut uspjeh na natjecanju,
· za pomoć u radu slabijim učenicima,
· za postignut uspjeh u izvannastavnim i izvanškolskim aktivnostima,
· za doprinos u razvijanju humanih odnosa,
· redovito pohađanje škole.
Članak 11.
(Donošenje odluke o pohvali)

(1) Usmenu pohvalu izriče razrednik i predmetni nastavnici.
(2) Pisane pohvale daje direktor škole i razredno vijeće.

Članak 12.
(Pohvaljivanje)

(1) Pohvaljivanje treba imati svečani karakter i u pravilu je na kraju oba polugodišta, prigodom školskih svečanosti (Dana škole i sl.)
(2) Pisane pohvale se evidentiraju u imeniku učenika.
(3) Nastavničko vijeće odlučuje koje pohvale treba evidentirati u Ljetopisu škole.
(4) Za pisane pohvale učenicima se izdaje Pohvalnica, koju potpisuje razrednik i direktor.
(5) Obavijest o pohvaljenim i nagrađenim učenicima će biti javno pročitana u školi i istaknuta na web stranici škole.

Članak 13.
(Nagrade)

(1) Nagrade predstavljaju priznanje za izuzetno vrijedne individualne ili skupne rezultate rada, o čemu odluku donosi Nastavničko vijeće.
(2) Nagrade mogu biti:
-	knjige, slikovnice te ostali grafički i likovni materijali koji imaju i pedagošku vrijednost,
- 	razni predmeti uporabne vrijednosti,
-          naknada financijskih sredstava za posjet kazalištu, kinu, raznim priredbama i sl.
-          materijalna pomoć za odlazak na izlete, ekskurzije i sl.
(3) Sredstva za nagrade iz stavka 2. ovoga članka odobrava direktor škole uz suglasnost ravnatelja Centra.

Članak 14.
(Diploma za posebno postignute rezultate i učenika generacije)

(1) Učenik koji tijekom devetogodišnjeg (za osnovne škole) odnosno četverogodišnjeg obrazovanja (za srednje škole) postigne odličan uspjeh iz svih nastavnih predmeta i ima primjerno vladanje, dobiva diplomu za posebno postignute rezultate.
(2) Na kraju školovanja proglašava se učenik generacije iz reda učenika završnog razreda, sukladno Pravilniku o izboru učenika generacije.

Članak 15.
(Ostale nagrade)
(1) Osim izuzetno vrijednih rezultata postignutih u nastavnim predmetima-područjima i izvannastavnim aktivnostima, mogu se nagraditi:
· pojedinci u natjecanju koje je škola predvidjela svojim Godišnjim planom i programom,
· ostvarili zapažene rezultate na razini Sustava,
· učenici ili skupini učenika koji su pokazali istaknut uspjeh u pojedinim sekcijama izvannastavnih aktivnosti, učeničkim društvima i zajednicama tijekom školske godine,
· učenici koji su se svojim radom i ponašanjem istakli i na drugi način.

Članak 16.
(Natjecanje kao mjere poticanja)
(1) Kao pedagoška mjera poticanja kontinuirano se provode natjecanja. Ona se provode radi razvijanja radnih navika, kritičnosti, natjecateljskog duha, upornosti u svladavanju teškoća, jačanju trajnije motiviranosti u radu i ostvarivanju jedinstva osobnih i zajedničkih interesa.

Članak 17. 
(Najbolji odjel) 

(1) Na kraju školske godine dodjeljuje se priznanje „Najbolji odjel“.
(2) Prijedlog za priznanje „Najbolji odjel“ može dati svaki nastavnik te kandidirati razredni odjel s kojim kao cjelinom najbolje radi.
(3) Kriteriji za nominaciju su:
· prosječna ocjena odjela,
· pažljivo praćenje nastave,
· pristojno ponašanje na satu,
· trud,
· kooperativnost,
· međusobno pristojno ophođenje i dobri odnosi u razredu,
· korektan odnos prema nastavnicima
· bez neopravdanih izostanaka.
(4) Nastavnik ne može predložiti odjel kojem je razrednik.
(5) Priznanje osvaja odjel s najviše glasova članova Nastavničkog vijeća, a izabrani odjel predstavlja se plaketom koja se izlaže u auli  škole.  


III. PEDAGOŠKO - DISCIPLINSKE MJERE
 Članak 18.
(Cilj pedagoških mjera)

(1) Cilj pedagoško - disciplinskih mjera je ispravljanje lošeg ponašanja učenika u slučajevima kada su mjere poticanja, usmjeravanja i sprječavanja postale nedovoljne i neučinkovite. 
(2) Ove mjere ne smiju uključiti ponižavanje učenikove osobnosti niti osvetu.
(3) Disciplinske mjere moraju biti razumne, obrazložene u pisanom obliku učeniku i roditelju/skrbniku, pravedne i primjerene prijestupu. 
(4) Tjelesno kažnjavanje je zabranjeno.
(5) Udaljavanje s nastave nije dopušteno osim u izvanrednim slučajevima neposredne opasnosti ili upućivanja učenika pedagogu ili direktoru.

Članak 19.
(Primjena pedagoških mjera)

(1) Pedagoško disciplinske mjere primjenjuju se i u slučajevima ako učenik svojom krivnjom i namjerno počini materijalnu štetu nad imovinom škole ili pojedinca.
(2) Učinjenu štetu učenik, odnosno njegov roditelj/skrbnik dužan je nadoknaditi. 

Članak 20.
(Pedagoške mjere)

(1) U odgojno – obrazovnom radu primjenjuju se ove pedagoške mjere koje izriču tijela škole i to: 
· ukor razrednika (vladanje vrlo dobro),
· ukor Razrednog vijeća (vladanje dobro),
· ukor direktora (vladanje zadovoljava),
· ukor Nastavničkog vijeća (vladanje loše)
· premještaj u drugi odjel Škole izriče Nastavničko vijeće (vladanje loše),
· premještaj u drugu školu (za osnovne škole) ili isključenje iz škole (za srednje škole)  izriče Nastavničko vijeće uz suglasnost ravnatelja (vladanje loše).
Članak 21. (prijedlog članka) 
(Prijedlog za izricanje pedagoških mjera)

(1) Prijedlog za izricanje pedagoških mjera prema učeniku ili skupini učenika, mogu podnijeti:
· nastavnik,
· razrednik,
· razredno vijeće, 
· nastavničko vijeće,
· direktor škole.
(2) Prijedlog za izricanje pedagoške mjere podnosi se u pisanoj formi, a obvezno sadrži:
· naziv podnositelja,
· ime i prezime učenika ili skupine učenika,
· opis učinjene povrede discipline ili druge povrede
· potpis podnositelja.
(3) Prijedlog za izricanje pedagoške mjere dostavlja se razredniku.
(4) Uz prijedlog za izricanje pedagoške mjere prilažu se pisani dokazi ako ih ima, navode se svjedoci i drugi materijal s kojim podnositelj prijedloga raspolaže.
(5) Razrednik je dužan da u roku od 3 dana od dana prijama prijedloga za izricanje pedagoške mjere postupi po prijedlogu podnositelja, u kom smislu:
· vrši saslušanje učenika i pribavlja potrebne dokaze,
· izriče pedagošku mjeru ili prijedlog prosljeđuje nadležnom tijelu škole

Članak 22.
    (Lakše povrede obveza učenika)

(1) Kao lakše povrede učeničkih obveza smatraju se:
· neopravdani izostanak ili kašnjenje na nastavu i druge oblike odgojno – obrazovnog rada do 5 nastavnih sati tijekom školske godine,
· lakše remećenje reda ili ometanje nastave u svom ili drugom odjelu,
· nepristojno odijevanje, nedolično ponašanje, neprimjereno i vulgarno ponašanje,
· izbjegavanje sudjelovanja u školskim manifestacijama i drugim planiranim aktivnostima koje se realiziraju u školi,
· nepoštivanje odluka tijela upravljanja i rukovođenja škole,
· lakše remećenje Kućnog reda,
· blaže nekorektno ponašanje prema kolegama,
· ometanje drugih učenika u učenju i praćenju nastave,
· ometanje nastavnika u vrijeme održavanja nastave i drugih oblika odgojno – obrazovnog rada,
· neredovito nošenje školskog pribora,
· druge lakše povrede obveza učenika propisane općim aktima Škole i važećim propisima nadležnog Ministarstva obrazovanja. 
Članak 23.
(Teže povrede obveza učenika)

(1) Kao teže povrede obveza učenika smatraju se:
· neopravdani izostanak ili kašnjenje na nastavu i druge oblike odgojno – obrazovnog rada preko 5 nastavnih sati tijekom školske godine,
· prepravka podataka u svjedodžbi, diplomi ili drugim javnim ispravama,
· prepravka ili dopisivanje podataka u evidenciju koju vodi škola,
· političko organiziranje ili djelovanje učenika u školi,
· krađa školske i učeničke imovine,
· davanje ili uporaba alkohola, narkotičkih sredstava, pušenje u školi i školskom prostoru i okruženju, kao i poticanje na njihovu uporabu,
· vršnjačko nasilničko ponašanje,
· nasilničko ponašanje i omalovažavanje nastavnika i ostalih uposlenika škole,
· posjedovanje vatrenog ili hladnog oružja i eksplozivnih sredstava,
· izražavanje nacionalne i vjerske netrpeljivosti,
· uporaba, a osobito zlouporaba mobilnog telefona ili drugih elektronskih uređaja u svrhu snimanja zvuka i/ili slike tijekom nastavnog procesa; lažne dojave o podmetnutim eksplozivnim sredstvima u prostoru škole;
· teško remećenje Kućnog reda,
· učestalo ometanje drugih učenika u učenju i praćenju nastave,
· teža nedisciplina u nastavi ili izvannastavnim aktivnostima;
· učestalo ometanje nastavnika u vrijeme održavanja nastave i drugih oblika odgojno – obrazovnog rada,
· izazivanje tučnjave i fizičkih napada na drugog učenika, nastavnika, uposlenika škole ili građanina,
· namjerno nanošenje veće štete školi, učenicima, profesorima i drugim uposlenicima ili građanima,
· druge teže povrede obveza učenika propisane općim aktima Škole i važećim propisima nadležnog Ministarstva obrazovanja. 
Članak 24.
(Ukor razrednika)

(1) Ukor razrednika izriče se zbog:
· neopravdanog izostanka s nastave i drugih oblika odgojno – obrazovnog rada do 5 školskih sati,
· lakšeg narušavanja Kućnog reda,
· neopravdanog kašnjenja na nastavu,
· lakšeg remećenja reda u svom odjelu i prostorijama škole,
· blažeg nekorektnog ponašanja prema kolegama,
· nepristojnog odijevanja,
· ometanja drugih učenika u učenju i praćenju nastave,
· blaže nediscipline u nastavi,
· ometanja nastavnika u vrijeme održavanja nastave i drugih oblika odgojno – obrazovnog rada,
· uporabe vulgarnih riječi,
· uporabe mobilnog telefona,
· neredovitog nošenja školskog pribora,
· poticanje drugog učenika ili skupine učenika na činjenje povreda iz ovog članka. 
(2) Ukor razrednika može se izreći i skupini učenika, odnosno cijelom odjelu.
(3) Razrednik može prije izricanja ove pedagoško – disciplinske mjere učenika usmeno ili pismeno opomenuti.

Članak 25.
(Ukor Razrednog vijeća)

(1) Ukor Razrednog vijeća izriče se zbog:
· neopravdanog izostanka s nastave i drugih oblika odgojno – obrazovnog rada do 10 školskih sati, 
· teškog narušavanja Kućnog reda,
· uporabe, osobito zlouporabe mobitela u školi u svrhu snimanja zvuka i/ili slike tijekom nastavnog procesa, 
· učestalog neopravdanog kašnjenja na nastavu,
· učestalog ometanja drugih učenika u učenju i praćenju nastave,
· teže nediscipline u nastavi ili izvannastavnim aktivnostima i prostorijama škole,
· učestalog ometanja nastavnika u vrijeme održavanja nastave i drugih oblika odgojno – obrazovnog rada,
· učestalog nenošenja školskog pribora,
· poticanje drugog učenika ili skupine učenika na činjenje povreda iz ovog članka. 
(2) Ukor Razrednog vijeća može se izreći i skupini učenika, odnosno cijelom odjelu.

Članak 26.
(Ukor direktora)

(1) Ukor direktora izriče se zbog:
· neopravdanog izostanka s nastave i drugih oblika odgojno – obrazovnog rada do 15 školskih sati, 
· izazivanja sukoba i sudjelovanja u istom,
· namjernog oštećivanja imovine škole i imovine drugih učenika, nastavnika i građana,
· težeg narušavanja Kućnog reda,
· konzumiranja alkohola i cigareta u prostoru škole,
· nemarnog odnosa prema radu,
· prisvajanja tuđih stvari i imovine,
· drskog i nedoličnog ponašanja prema kolegama, nastavnicima i ostalim djelatnicima škole i strankama nazočnim u školi,
· odbijanja izvršenja naloga nastavnika u nastavi i izvannastavnim aktivnostima,
· nedoličnog ponašanja na školskim izletima i ekskurzijama,
· nedoličnog ponašanja na ulici i drugim javnim mjestima i društvenim internet mrežama i portalima,
· poticanje drugog učenika ili skupine učenika na činjenje povreda iz ovog članka.
(2) Ukor direktora može se izreći i skupini učenika, odnosno cijelom odjelu.

Članak 27.
(Ukor Nastavničkog vijeća)

(1) Ukor Nastavničkog vijeća izriče se zbog:
· neopravdanog izostanka s nastave i drugih oblika odgojno – obrazovnog rada do 20 školskih sati, 
· izrazito teškog narušavanja Kućnog reda,
· izazivanja sukoba i sudjelovanja u istom,
· trajnijeg izbjegavanja izvršavanja školskih obveza,
· ugrožavanja sigurnosti učenika, nastavnika i građana,
· namjernog uništavanja, ispravljanja i falsificiranja pedagoške dokumentacije i drugih dokumenata,
· otuđivanja i težeg oštećivanja imovine škole, imovine drugih učenika, nastavnika i građana,
· nedoličnog ponašanja ili činjenja materijalne štete na školskim izletima i ekskurzijama,
· vrijeđanja na nacionalnoj, vjerskoj ili drugoj osnovi u školi, društvenim internet mrežama i portalima,
· poticanje drugog učenika ili skupine učenika na činjenje povreda iz ovog članka. 
(2) Ukor Nastavničkog vijeća može se izreći i skupini učenika, odnosno cijelom odjelu.

Članak 28.
(Premještaj u drugi odjel Škole ili premještaj u drugu školu odnosno isključenje iz Škole)

(1) Pedagoško – disciplinska mjera premještanja u drugu školu ili isključenje iz škole izriče se zbog:
· neopravdanog izostanka s nastave i drugih oblika odgojno – obrazovnog rada preko 20 školskih sati,
· neopravdanog izostanka s nastave 15 školskih sati i činjenja težeg disciplinskog prekršaja,
· nošenja vatrenog ili hladnog oružja i eksplozivnih sredstava,
· organiziranja, izazivanja tučnjave i fizičkih napada na drugog učenika, nastavnika, uposlenika škole ili građanina,
· uživanja alkohola ili drugog narkotičnog sredstva ili njegovo unošenje u školu,
· namjerno nanošenje veće štete školi, učenicima, nastavnicima i drugim uposlenicima ili građanima,
· višekratnog ponavljanja povreda za koje se izriču mjere iz članka 23. – 26. ovoga Pravilnika.
· poticanje drugog učenika ili skupine učenika na činjenje povreda iz ovog članka.
(2) Za učenike osnovne škole mjera premještaja u najbližu osnovnu školu može se izreći samo učeniku od VI. - IX. razreda.
(3) U slučaju izricanja ovih mjera Škola je dužna o tome izvijestiti roditelje/skrbnika učenika, Pedagoško vijeće ili nadležno Ministarstvo i Centar za socijalni rad.
(4) Premještaj u drugu školu ili isključenje iz škole izriče Nastavničko vijeće.
Članak 29.
(Izricanje pedagoških mjera)

(1) Kod izricanja pedagoško – disciplinske mjere potrebno je voditi računa o težini povrede i njezinim posljedicama, stupnju odgovornosti učenika, okolnostima pod kojima je povreda učinjena, dotadašnjem radu i ponašanju učenika, njegovim individualnim osobinama, osobito o njegovim karakternim i emocionalnim osobinama, obiteljskim prilikama i sredini u kojoj učenik boravi i radi, te u slučaju potrebe poduzimati mjere za otklanjanje zapreka koje priječe normalan razvoj učenika.

Članak 30.
(Informiranje i razgovor s roditeljima)

(1) Prije izricanja bilo koje mjere koja za sobom povlači sniženu ocjenu iz vladanja, razrednik je dužan obaviti razgovor s učenikom i roditeljima ili skrbnicima učenika. Ukoliko se roditelji ili skrbnici učenika ne odazovu na razgovor u roku od sedam dana odluka o sniženju vladanja automatski stupa na snagu.
(2) O neopravdanim izostancima, razrednik je dužan upoznati roditelje ili skrbnike učenika.
(3) S roditeljima ili skrbnicima učenika koji je napravio do 10 neopravdanih izostanaka, pedagog škole obvezno obavlja razgovor.
(4) S roditeljima ili skrbnicima učenika koji je napravio do 15 neopravdanih izostanaka, direktor škole obvezno obavlja razgovor.

Članak 31.
(Pravdanje izostanaka)

(1) Pravdanje izostanaka do tri dana prihvaća razrednik, do sedam dana direktor škole, a preko sedam dana Nastavničko vijeće.
(2) Pravdanje izostanaka razrednik prihvaća pismenim putem ili usmeno u vrijeme roditeljskih sastanaka, informacija ili u drugim dogovorenim terminima.
(3) Zamolbe za pravdanje izostanaka o kojima odlučuje direktor ili Nastavničko vijeće podnose se isključivo pismenim putem.

Članak 32.
(Izdavanje rješenja o izrečenim pedagoškim mjerama)

(1) O izrečenim pedagoškim mjerama ukor direktora, ukor Nastavničkog vijeća, premještaj u drugi odjel Škole ili premještaj u drugu školu (za učenike osnovne škole) odnosno isključenje iz škole (za učenike srednje škole), odgovarajuće tijelo izdaje rješenje s obrazloženjem i poukom o pravnom lijeku.

Članak 33.
(Žalbeni postupak)

(1) Protiv pedagoško – disciplinskih mjera učenik i roditelji odnosno skrbnici učenika mogu podnijeti žalbu drugostupanjskom tijelu na izrečenu mjeru.
(2) Protiv pedagoško-disciplinskih mjera ukor razrednika, ukor Razrednog vijeća, ukor direktora roditelj / skrbnik može podnijeti žalbu Nastavničkom vijeću u roku od tri dana od dana obavještenja. O žalbi odlučuje Nastavničko vijeće.
(3) Protiv pedagoško – disciplinskih mjera ukor Nastavničkog vijeća i premještaj u drugi odjel škole ili premještaj u drugu školu odnosno isključenje iz škole roditelj/skrbnik može podnijeti žalbu Školskom odboru u roku od sedam dana od dana dostave rješenja. O žalbi odlučuje Školski odbor.
(4) Nastavničko vijeće i Školski odbor donose konačnu odluku u roku od osam dana od dana prijema žalbe.
(5) Odluke Nastavničkog vijeća i Školskog odbora su konačne i na iste nije dopuštena žalba, ali se može pokrenuti upravni spor pred nadležnim sudom u roku od 30 dana od dana dostave odluke.
(6) Žalba odgađa izvršenje pedagoško-disciplinske mjere.
(7) Tijelo koje odlučuje o žalbi na izrečenu pedagoško – disciplinsku mjeru može: odbaciti žalbu učenika, odnosno njegovog roditelja/skrbnika, potvrditi izrečenu mjeru ili preinačiti odluku tijela koje je izreklo pedagoško – disciplinsku mjeru i primijeniti, ako se za nju odluči, drugu mjeru koju smatra primjerenom.

Članak 34.
(Provođenje odluke o premještaju u drugu školu )

(1) Odluku o premještaju u drugu školu Nastavničko vijeće izvršava u dogovoru i uz suglasnost škole u koju učenik može biti premješten. 
(2) Izvršenje odluke o premještaju u drugu školu zastarijeva istekom školske godine u kojoj je odluka donesena.

Članak 35.
(Važenje pedagoških mjera)

(1) Pedagoško – disciplinska mjera važi za školsku godinu za koju je izrečena, a tijekom godine može se ublažiti ili ukinuti osim za mjeru isključenja iz škole koja je trajnog karaktera.
(2) Tijelo koje je izreklo pedagošku mjeru će na kraju obrazovnog razdoblja ocijeniti je li donesena mjera imala ispravan učinak i postigla željenu svrhu, te na temelju toga može ublažiti ili ukinuti izrečenu mjeru.
(3) Izrečena pedagoško – disciplinska mjera unosi se u imenik učenika. 

Članak 36.
(Odgoda izvršenja pedagoških mjera)

(1) Izvršenje pedagoško – disciplinske mjere može se odgoditi za vrijeme koje ne može biti kraće od mjesec dana niti duže od tri mjeseca.
(2) Odluku o odgodi izvršenja donosi tijelo koje je mjeru i donijelo.

Članak 37.
(Provođenje mjera pojačanog nadzora )

(1) Prema učenicima kojima su sudska tijela ili tijela skrbništva izrekli mjere pojačanog nadzora, škola je dužna postupiti u skladu sa zakonskim presudama i odlukama i u suradnji s tim tijelima osigurati provođenje donesenih mjera.

Članak 38.
(Nadoknada štete)

(1) Učenik koji je namjerno ili iz krajnje nepažnje napravio materijalnu štetu u školi, dužan ju je nadoknaditi. 
(2) Ako je štetu prouzročilo više učenika, svaki je odgovoran za dio štete koju je prouzročio.
(3) Ako se pojedinačno sudioništvo svakog učenika u šteti ne može sa sigurnošću  utvrditi, smatra se da su svi učenici podjednako odgovorni i štetu nadoknađuju solidarno.
(4) Postojanje materijalne štete i odgovornosti za nju utvrđuje se disciplinskim postupkom.
(5) Visina štete utvrđuje se cjenikom vrijednosti ili procjenom.

Članak 39.
(Oslobađanje plaćanja nadoknada štete)

(1) Učenik može biti oslobođen nadoknade štete u cjelini ili djelomično samo ako bi plaćanje nadoknade njegovu obitelj dovelo u teško materijalno stanje ili ako zbog teškog materijalnog stanja nije u mogućnosti platiti štetu.
(2) Odluku o oslobađanju učenika od plaćanja nadoknade za prouzročenu štetu donosi ravnatelj (Školski odbor) na temelju pismene zamolbe učenika ili roditelja/skrbnika.

Članak 40.
(Žurnost postupka)

(1) Sve radnje oko utvrđivanja odgovornosti učenika za povredu dužnosti ili za štetu izvode se po žurnom postupku.
(2) Razrednik je dužan pokrenuti postupak u roku od tri dana od dana saznanja za učinjenu povredu.
(3) O materijalnoj odgovornosti učenika odlučuje onaj tko je nadležan za izricanje odgovarajuće pedagoške mjere.
(4) Postupak za utvrđivanje odgovornosti učenika zastarijeva nakon šest mjeseci.

IV. PRIJELAZNE I ZAVRŠNE ODREDBE

Članak 41.
(Donošenje i upoznavanje s Pravilnikom)

(1) Ovaj se Pravilnik može mijenjati odnosno dopunjavati na način i po postupku po kojem je i donesen.
(2) Škola je dužna na početku godine upoznati učenike, roditelje/skrbnike i djelatnike s odredbama ovoga Pravilnika
Članak 42.
(Primjena Pravilnika)

(1) Stupanjem na snagu ovoga Pravilnika  prestaje  važiti Pravilnik o pedagoškim mjerama iz 2006. godine. 

Članak 43.
(Stupanje na snagu)

(1) Ovaj Pravilnik stupa na snagu danom donošenja, a primjenjivat će se od školske 2015. /2016. godine.
(2) Tumačenje odredbi ovoga Pravilnika daje Školski odbor.




Djelovodni broj: _________
Sarajevo, ___.___. 2015. godine
							            Predsjednik Školskog odbora

								____________________________

